ธปท.เล็งผ่อนเกณฑ์ชำระค่าระวางเรือเป็นเงินตปท.
ธปท.คาดเฟดคงดอกเบี้ยไว้ที่ 0.25% มีผลให้เงินทุนไหลเข้าภูมิภาคและไทยเพิ่ม เล็งผ่อนเกณฑ์เพิ่มเติมให้ชำระค่าระวางเรือเป็นเงินตราต่างประเทศ
22 ก.ย. 2553

ธปท.คาดเฟดคงดอกเบี้ยไว้ที่ 0.25% มีผลให้เงินทุนไหลเข้าภูมิภาคและไทยเพิ่ม เล็งผ่อนเกณฑ์เพิ่มเติมให้ชำระค่าระวางเรือเป็นเงินตราต่างประเทศ
นางสุชาดา กิระกุล ผู้ช่วยผู้ว่าการ สายตลาดการเงิน ธนาคารแห่งประเทศไทย ( ธปท.) กล่าวว่า ธนาคารกลางสหรัฐ (เฟด) คงยังไม่มีความจำเป็นต้องปรับขึ้นดอกเบี้ย เนื่องจากภาวะเศรษฐกิจสหรัฐฯยังอ่อนแอและมีความเปราะบางอยู่ ขณะที่อัตราเงินเฟ้อยังอยู่ในระดับต่ำ จึงคงอัตราดอกเบี้ยระยะสั้นไว้ที่ระดับ 0.00-0.25% ทำให้ตลาดมีการคาดการณ์ว่าจะมีเงินไหลออกจากสหรัฐเพิ่มขึ้นอีก น่าจะส่งผลให้เงินทุนจากต่างประเทศไหลเข้ามาในภูมิภาคเอเชีย รวมทั้งประเทศไทยเพิ่มขึ้น มีผลให้อัตราแลกเปลี่ยนสกุลเงินในภูมิภาคเอเชีย มีดอกาสปรับแข็งค่าขึ้นอีก 
“สถานการณ์เช่นนี้ คงมีผลให้เงินทุนไหลเข้ามาในภูมิภาคและไทยเรามากขึ้น ดังนั้น ธปท.จึงเตรียมประกาศให้ผู้ส่งออกสามารถชำระค่าระวางเรือเป็นเงินตราต่างประเทศได้ เพื่อบรรเทาผลกระทบจากค่าเงินบาทที่แข็งค่าขึ้นในช่วงนี้ และช่วยลดค่าใช้จ่ายให้ผู้ส่งออก จากการแลกเปลี่ยนเงินตรา เราจะพยายามออกประกาศเรื่องนี้ พร้อมๆกับ 5 มาตรการผ่อนคลายการนำเงินไปลงทุนในต่างประเทศได้คล่องตัวขึ้น “นางสุชาดากล่าว 
ทั้งนี้ มาตรากรที่จะนำมาใช้ยังต้องรอการประกาศในราชกิจจานุเบกษาก่อน ธปท.จึงจะสามารถนำประกาศมาบังคับใช้อย่างเป็นทางการได้